Beter videospeletjie kritiek vir rugby | Netwerk24
Wêreldrugby se ondervoorsitter en die man wat Bill Beaumont as voorsitter wil onttroon, Agustin Pichot, sê die sport moet met 'n beter videospeletjie vorendag kom en Esports omhels indien dit nuwe aanhangers wil lok en behou.
Die Argentyn Agustin Pichot. Foto: Getty Images
FIFA en die NFL vaar uitstekend op dié gebied. Sokker en Amerikaanse voetbal se grootskaalse beleggings en samewerking met klubs en unies het verseker dat dié onderskeie sportsoorte se gewildheid die afgelope jare geweldig toegeneem het.
Rugby suig egter aan die agterspeen en Pichot glo 'n groter belegging in hierdie aspek van die spel se bemarking is "kritiek" om 'n groter gehoor te bereik en koester.
"Dit is pynlik," sê Pichot oor die gebrek van 'n gehalte-rugbyspeletjie aan RugbyPass.
"Ek is mal oor videospeletjies. Ek het in Chicago met EA Sports gesels toe die All Blacks teen Ierland gespeel het. Ons het dit bespreek, hoe duur dit is.
"Ek het 'n voorstel aan Wêreldrugby gemaak, maar dit het mettertyd moeilik geraak om na te streef.
"Dit is kritiek dat ons Esports by ons sport betrek, nie net vir tye soos hierdie nie, maar dit sal wonderlik wees as ons rugbyspelers ons videospeletjie kan speel."
Jonah Lomu Rugby is waarskynlik 'n uitsondering op die reël van 'n gebrek aan gehalte-rugbyspeletjies in die verlede.
Dié speletjie het groot voordeel getrek uit die gewildheid van dié All Black-ster. Dit mag dalk die trekkrag van 'n soortgelyke superster verg om vir 'n herlewing in rugbyspeletjies te sorg.